
ДО
ОБЩИНСКИ СЪВЕТ
БУРГАС


Д О К Л А Д Н А  З А П И С К А

от ДИМИТЪР НИКОЛОВ- Кмет на Община Бургас
	
ОТНОСНО: Определяне на пасища и ливади от Общинския поземлен фонд, предназначени за индивидуално и общо ползване от собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, за стопанската 2022/2023година. 

УВАЖАЕМИ ОБЩИНСКИ СЪВЕТНИЦИ,

Разпоредбата на чл. 24а, ал.6, т.4 от ЗСПЗЗ предоставя възможност общинските пасища и ливади да се предоставят без търг или конкурс на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ. 
Съгласно чл. 37и, ал. 3 от ЗСПЗЗ, Общинският съвет със свое решение определя пасищата и ливадите за общо и индивидуално ползване. Списъкът с имотите за индивидуално ползване с категории се обявяват в общините и кметствата и се публикува на интернет страницата на общината в срок до 1 март. 
Пасищата и ливадите се разпределят между правоимащите животновъди, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, от комисия назначена от Кмета на общината. Комисията определя необходимата за всеки кандидат площ и разпределя имотите за всяко землище, като за целта, в срок до 1 май, съставя протокол за окончателното разпределение на имотите при наличие на необходимите площи. При недостиг на пасища и ливади от общинския поземлен фонд в землището към разпределените по предходния ред имоти, комисията извършва допълнително разпределение в съседно землище, което може да се намира в съседна община или област, и съставя протокол за окончателното разпределение на имотите в срок до 1 юни. Този ред се прилага до изчерпване на имотите от общинския поземлен фонд или до достигане на нормата по чл.37и, ал. 4 от ЗСПЗЗ. Разпределението се извършва последователно в съседното землище, община и област.
Въз основа на протокола, кметът на община сключва договор за наем или аренда, като за имоти, които изцяло или частично не попадат в актуалния към датата на подписване на договора специализиран слой по чл. 5, ал. 2 от Наредба № 2 от 17 февруари 2015 г. за критериите за допустимост на земеделските площи за подпомагане по схеми и мерки за плащане на площ, не се дължи заплащане на наемна цена, съответно арендно плащане за две стопански години от сключването на договора. Минималният срок на договорите е 5(пет) стопански години.
Съгласно разпоредбата на чл. 37и, ал.13 от ЗСПЗЗ, останалите след разпределението свободни пасища и ливади от общинския поземлен фонд следва да се отдадат под наем или аренда за срок от 1(една) стопанска година чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ. 
Останалите след провеждане на търга по чл.37и, ал. 13 свободни пасища и ливади се отдават чрез търг за срок също от 1(една) стопанска година, на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, по ред, определен в правилника за прилагане на закона. 
Търговете за пасища и ливади от общинския поземлен фонд се провеждат по реда на Закона за общинската собственост.
Съгласно чл.37о, ал.1 от ЗСПЗЗ, Общинският съвет определя с решение, прието с мнозинство от общия брой на съветниците размера и местоположението на пасищата и ливадите за общо и за индивидуално ползване. По смисъла на ЗСПЗЗ “общо ползване” е традиционна практика на жителите от населеното място с дребни земеделски стопанства за пасищно животновъдство върху обществените пасища и ливади, включително чрез образуване на едно или повече колективни стада. Според обичайната практиката, наложила се в българския бит и селско стопанство, свободните селски пасища и ливади, се ползват от колективната териториалната общност на населеното място. В малките населени места, домакинствата отглеждат по едно или няколко дребни пасищни животни за задоволяване основно на лични нужди. Удачно е свободните пасища и ливади за общо ползване да се използват от населението безплатно, за което е необходимо Общинският съвет да вземе решение. 
Съгласно разпоредбата на чл.37и, ал.1 от ЗСПЗЗ, отдаването под наем на пасища и ливади от общинския поземлен фонд се извършва по цена, определена по пазарен механизъм. В изпълнение на цитираните законови изисквания, Община Бургас е възложила на независим лицензиран оценител, вписан в регистъра на Камарата на независимите оценители в България да изготви пазарни оценки на общинските пасища и ливади, по землища. 
В изпълнение на разпоредбата на чл.37о, ал.2 от ЗСПЗЗ са определени Правилата за ползване на пасищата и ливадите на територията на община Бургас, които имат за цел дългосрочното опазване на пасищата в Община Бургас, запазване на биологичното разнообразие, намаляване негативните промени от изоставяне на пасищата и използване на земите за други цели (Приложение №3).
Съгласно разпоредбата на чл. 37о, ал. 4 от ЗСПЗЗ, Общинският съвет ежегодно приема решение, с мнозинство от общия брой на съветниците, за предоставяне и актуализиране на ползването на пасищата и ливадите, което съдържа:
1. Годишен план за паша;
2. Съгласие за предоставяне на пасищата и ливадите за общо и индивидуално ползване;
3. Задълженията на общината и на ползвателите за поддържането на пасищата и ливадите.
Съгласно разпоредбата на чл. 37и, ал. 3 от ЗСПЗЗ, списък на имотите за индивидуално ползване с категории се обявява в общините и кметствата и се публикува на интернет страницата на общината в срок до 1 март, а между1 и 10 март животновъдите подават заявление по образец до кмета на общината.
Определените имоти за общо и индивидуално ползване не са включени в Програмата за управление и разпореждане с общинската собственост на Община Бургас за 2021г., приета с Решение по т. 11 от проведеното на 23.02.2021г. и 24.02.2021г. заседание на Общински съвет – Бургас (Протокол №20) по реда на чл. 8, ал. 9 от ЗОС, поради което Раздел ІV, т. 4 „ПАСИЩА И ЛИВАДИ, ОПРЕДЕЛЕНИ ЗА ИНДИВИДУАЛНО И ОБЩО ПОЛЗВАНЕ“ следва да бъде допълнен с описаните в Приложение №1 поземлени имоти.
За да спази предвидения в закона срок и с оглед защита интересите на животновъдите е необходимо да се допусне предварително изпълнение на решението на Общинския съвет, на основание чл. 60, ал. 1, предложение второ от АПК.
С оглед на гореизложеното и в изпълнение на правомощията ми по чл. 64, ал. 1 от Правилника за организацията и дейността на Общинския съвет и взаимодействието му с общинската администрация на Община Бургас, приет от Общински съвет–Бургас, предлагам Общински съвет- Бургас, на основание чл.21, ал.1, т.8 от Закона за местното самоуправление и местната администрация, чл.37и, ал.3 и чл.37о, ал. 1 и ал. 4 от Закона за собствеността и ползването на земеделските земи, чл.98, ал.4 от Правилника за прилагане на Закона за собствеността и ползването на земеделските земи и чл. 60, ал. 1, предложение второ от АПК, да вземе следните 

Р Е Ш Е Н И Я :

1. Допълва Програмата за управление и разпореждане с общинската собственост на Община Бургас за 2021г. приета с Решение по т. 11 от дневния ред на проведеното на 23.02.2021г. и 24.02.2021г. заседание на Общински съвет – Бургас (Протокол №20), в Раздел ІV, т. 4 „ПАСИЩА И ЛИВАДИ, ОПРЕДЕЛЕНИ ЗА ИНДИВИДУАЛНО И ОБЩО ПОЛЗВАНЕ“ с недвижими имоти, описани в Приложение №1.
2. Определя пасищата и ливадите за индивидуално и общо ползване в землищата на територията на община Бургас, включени в годишен план за паша (Приложение №1), неразделна част от настоящите решения и дава съгласие да бъдат предоставени за ползване.
3. Пасищата и ливадите, определени за общо ползване, да се използват безвъзмездно от жителите на населеното място, притежаващи дребни земеделски стопанства с пасищни животни или от образуваните колективни стада.
4. Пасищата и ливадите, определени за индивидуално ползване, да се отдадат под наем при спазване условията на чл. 37и от ЗСПЗЗ и чл.98, чл.99 и чл.100 от ППЗСПЗЗ, за срок от 10 (десет) стопански години на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ.
5. Да се отдадат под наем по реда на Закона за общинската собственост за срок от 1 стопанска година (за стопанската 2022/2023г.), останалите след разпределението по т. 4 свободни цели имоти- пасища и ливади, чрез провеждане на публични търгове с тайно наддаване, в които да бъдат допуснати до участие само собственици на пасищни селскостопански животни, регистрирани в Интегрираната информационна система на БАБХ, на основание чл.37и, ал.13 от ЗСПЗЗ.
6. Останалите след провеждане на търга по т. 5 свободни имоти- пасища и ливади да се отдадат под наем по реда на Закона за общинската собственост, за срок от 1 стопанска година (за стопанската 2022/2023г.), чрез провеждане на публични търгове с тайно наддаване, на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, съгласно ред, определен в ППЗСПЗЗ, на основание чл.37и, ал.14 от ЗСПЗЗ.
7. Определя годишни наемни цени на общинските пасища и ливади за индивидуално ползване през стопанската 2022/2023г. и начални тръжни наемни цени, за имотите по т.4, т.5 и т.6 от настоящите решения (Приложение №2), съгласно оценителски доклад, неразделна част от настоящите решения.
8. Приема Правила за ползване на общинските пасища и ливади на територията на общината (Приложение №3), неразделна част от настоящите решения.
9. Определя задълженията на общината и ползвателите за поддържане на пасищата и ливадите, както следва:

 ЗАДЪЛЖЕНИЯ НА ОБЩИНА БУРГАС:
9.1. Община Бургас предоставя на животновъдите, отглеждащи пасищни животни, земеделски земи - общинска собственост, с начин на трайно ползване пасища и ливади, в състоянието, в което се намира, като осигурява безпрепятственото им използване. 
9.2. Общинските пасища и ливади се предоставят на животновъдите за директно подпомагане при кандидатстването им по различните схеми за подпомагане на земеделските стопани, базирани на площ. Сключването на договор за наем не гарантира подпомагане на земеделския производител.
9.3. Кметовете на населените места и кметските наместници от съставните селища на Община Бургас се задължават да следят за изпълнението на Правилата за ползване на общинските пасища и ливади от страна на ползвателите и при констатирани нарушения да уведомяват Община Бургас.
ЗАДЪЛЖЕНИЯ НА ПОЛЗВАТЕЛИТЕ:
9.4. Ползвателите се задължават да използват пасищата и ливадите по предназначение, а именно: 
- Пасищата се ползват за паша на селскостопански животни, а коситба може да се извършва като алтернатива на пашата или като метод за борба с плевели;
- Ливадите се използват за косене;
9.5. Ползвателите да спазват одобрените със заповед №РД09-122/23.02.2015г. на Министъра на земеделието и храните Национални стандарти за добро земеделско и екологично състояние на земята в област „Околна среда, изменение на климата и добро земеделско състояние на земята“;
9.6. Да не допускат замърсяване на общинските пасища и ливади с битови, строителни, производствени, опасни и други отпадъци;
9.7. Да не се палят сухи треви и храсти в пасищата и ливадите;
9.8. Да не се извършва паша нощем и без пастир, както и да не се допуска лагеруване на домашни животни в пасищата;
9.9. Да не допускат използване на общинските пасища и ливади, както и на местата за водопой от животни, които не са идентифицирани и на които не са извършени мерките по държавната профилактична програма и по програмите за надзор и ликвидиране на болестите по животните;
9.10. Да не се извършва паша в горите, граничещи с пасищата;
9.11. Да не извършват сеч на намиращите се върху отдадените под наем пасища и ливади отделно стоящи или групи дървета, без разрешение от компетентните органи;
9.12. Да ги опазват от ерозиране, заблатяване, засоляване;
9.13. При необходимост да извършват пръскане със съответните разрешени препарати за обезпаразитяване и наторяване;
9.14. Да не изграждат постройки с траен статут в пасищата и ливадите, както и да не ограждат предоставените площи, освен с електропастир;
9.15. Да не ги преотстъпват за ползване на трети лица;
9.16. Ползвателите на пасища и ливади от общинския поземлен фонд организират охраната на ползваните от тях имоти, включени в договора за наем;
9.17. Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.
10. На основание чл. 60, ал. 1, предложение второ от АПК, допуска предварително изпълнение на решенията.

Приложение №1- Списък с имоти- пасищата и ливади, предназначени за индивидуално и общо ползване, по землища.
Приложение №2- Оценителски доклад с определени годишни наемни цени на пасища и ливади за индивидуално ползване през стопанската 2022/2023г. и начални тръжни наемни цени, за имотите по т.4,  т.5 и т.6 от настоящите решения.
Приложение №3- Правила за ползване на общинските пасища и ливади на територията на общината.

